Az igazgatótanács határozata

az Európai Képzési Alapítvány dokumentumaihoz való nyilvános hozzáférésről

(EGT vonatkozású szöveg)

(97/C 369/11)

AZ EURÓPAI KÉPZÉSI ALAPÍTVÁNY IGAZGATÓTANÁCSA,

tekintettel az Európai Unióról szóló szerződés záróokmányához csatolt, az információkhoz való hozzáférés jogáról szóló nyilatkozatra, amely hangsúlyozza, hogy a döntéshozatali eljárás átláthatósága erősíti az intézmények demokratikus jellegét és a közvélemény közigazgatásba vetett bizalmát,

tekintettel azokra a következtetésekre, amelyek keretén belül a Birminghamben és Edinburgh-ban ülésező Európa Tanács megegyezett azokban az elvekben, amelyek révén a Közösség közelebb kerülhet az állampolgárokhoz,

tekintettel a Koppenhágában ülésező Európa Tanács következtetéseire, amelyek újólag megerősítik azt az elvet, hogy az állampolgárok számára a lehető legnagyobb mértékű hozzáférést kell biztosítani az információkhoz, és amelyek arra szólítják fel a Bizottságot és a Tanácsot, hogy rövid időn belül fogadják el ennek az elvnek a gyakorlatba történő átültetéséhez szükséges intézkedéseket,

mivel az említett elvek nem érintik azokat a vonatkozó rendelkezéseket, amelyek az érdekelt személyeket közvetlenül érintő adatállományokhoz való hozzáférésről szólnak;

mivel ezeknek az elveknek a minősített információk védelméről szóló rendelkezések teljes mértékű betartásával kell érvényt szerezni;

mivel ez a határozat részét képezi az Európai Képzési Alapítvány információs és kommunikációs politikájának,

A KÖVETKEZŐKÉPPEN HATÁROZOTT:

1. cikk

A közvélemény a lehető legszélesebb körű hozzáféréssel rendelkezik az Európai Képzési Alapítvány (a továbbiakban: Alapítvány) birtokában lévő dokumentumokhoz.

"Dokumentum" az adathordozótól függetlenül valamennyi, meglévő adatokat tartalmazó és az Alapítvány birtokában található írott szöveg.

Ez a határozat nem vonatkozik az Alapítvány azon dokumentumaira, amelyeket az Európai Közösségek Hivatalos Kiadványainak Hivatala közzétett.

2. cikk

(1) A dokumentumokhoz való hozzáférésre irányuló valamennyi kérelmet írásban kell benyújtani az Alapítvány igazgatójához.

A kérelmeket kellő pontossággal kell megfogalmazni, és azoknak tartalmazniuk kell az érintett dokumentum vagy dokumentumok azonosításához szükséges információkat.

Szükség esetén az igazgató a kérelmezőtől további adatokat kérhet.

(2) Az igazgató egy hónapon belül írásban köteles tájékoztatni a kérelmezőt arról, hogy a kérelemnek helyt adnak-e.

Ha az Alapítvány birtokában lévő dokumentum az Alapítvány által egy tagállammal, közösségi intézménnyel vagy szervvel, más nemzeti vagy nemzetközi szervvel kötött megállapodás alapján folytatott tevékenységekre vonatkozik, a határozathozatal előtt a hozzájárulásukat kell kérni.

(3) Elutasításnak minősül, ha egy hónapon belül nem érkezik válasz a dokumentumokhoz való hozzáférés iránti kérelemre.

(4) Ha az igazgató a kérelmet elutasítja, köteles közölni az elutasítás okait, valamint tájékoztatnia kell a kérelmezőt a rendelkezésre álló jogorvoslati lehetőségekről, azaz a bírósághoz fordulás és – az Európai Közösséget létrehozó szerződés 138e. cikkében megállapított rendelkezéseknek megfelelően –az ombudsmanhoz fordulás jogáról.

(5) A kérelmező a dokumentumokhoz helyszíni tanulmányozás vagy saját költségre történő másolat megküldése útján férhet hozzá. A hozzáférés lehet díjhoz kötött, amely azonban az indokolt összeget nem haladhatja meg.

Ha a kérelmező a helyszínen kívánja tanulmányozni a dokumentumot, az Alapítvány törekszik ezt lehetőség szerint biztosítani.

(6) Az Alapítvány a kérelmezőkkel történő egyeztetés alapján méltányos megoldást próbál találni az ismételt és/vagy nagyon nagy terjedelmű dokumentumokra vonatkozó kérelmek esetében.

(7) Az Alapítvány kikötheti, hogy valamely dokumentumhoz hozzáfért személy az Alapítvány előzetes engedélye nélkül az említett dokumentumról kereskedelmi célra másolatot nem készíthet, továbbá azt nem terjesztheti.

(8) Ha az Alapítvány birtokában lévő dokumentum természetes vagy jogi személytől, tagállamtól, közösségi intézménytől vagy szervtől, más nemzeti vagy nemzetközi szervtől származik, a kérelmet a szerzőnek kell megküldeni.

3. cikk

Az Alapítvány köteles a dokumentumhoz való hozzáférést megtagadni, ha a közzététel veszélyeztetné az alábbiakat:

- a közérdek védelme (különösen közbiztonság, nemzetközi kapcsolatok, monetáris stabilitás, bírósági eljárás, vizsgálat és nyomozati cselekmények),

- az egyén és a magánélet védelme,

- kereskedelmi és ipari titok védelme,

- a Közösség pénzügyi érdekeinek védelme,

- az információt szolgáltató természetes vagy jogi személy által előírt, vagy az információt szolgáltató tagállam joga szerinti titokvédelem.

Az Alapítvány a hozzáférést tanácskozásainak titkossága érdekében is megtagadhatja.

4. cikk

E határozat 1997. november 1-jén lép hatályba. A határozatot az Európai Közösségek Hivatalos Lapjában ki kell hirdetni és a nyilvánosan hozzáférhetővé kell tenni.

Kelt Torinóban, 1997. október 27-én.

az Európai Képzési Alapítványigazgatótanácsa részéről

Thomas O'Dwyer

--------------------------------------------------